35)

pärast artiklit 187 lisatakse järgmine SEITSMES OSA A, mis sisaldab artikleid 187a kuni 187d: „SEITSMES OSA A ERISÄTTED MITU TÖÖPÄEVA KESTVA TARGET2 HÄIRE KORRAL Artikkel 187a Mitu tööpäeva kestev pikaajaline TARGET2 häire 1. EKP võib kuulutada maksete tavapärast töötlemist takistava TARGET2 süsteemi häire „mitu tööpäeva kestvaks pikaajaliseks TARGET2 häireks“, kui: a) häire tagajärjel võetakse kasutusele suunise EKP/2012/27 artikli 2 punktis 86 osutatud eriolukorra lahendus; ja b) häire kestab või võib EKP hinnangul kesta kauem kui üks tööpäev. Punktis a osutatud eriolukorra lahenduse kasutuselevõtu võib korralisi rahapoliitika operatsioone edasi lükata või tühistada. 2. Lõikes 1 osutatud teatis avaldatakse EKP veebilehel. Teatisega või sellele järgnevalt annab EKP teada häire mõjudest konkreetsetele rahapoliitika operatsioonidele ja instrumentidele. 3. Pärast käesoleva artikli kohase teatise avaldamist võib kohaldada erimeetmeid ja -sätteid, mis on seotud teatavate rahapoliitika operatsioonide ja instrumentidega, mis on sätestatud käesolevas suunises, eelkõige artiklites 187b, 187c ja 187d. 4. Kui TARGET2 süsteemi häire on lahendatud, avaldab EKP oma veebilehel teatise, milles märgitakse, et mitu tööpäeva kestnud pikaajalise TARGET2 häirest tulenevalt kohaldatud erimeetmeid ja -sätteid enam ei kohaldata. Artikkel 187b Eurosüsteemi rahapoliitika operatsioonide töötlemine mitu tööpäeva kestva pikaajalise TARGET2 häire korral Mitu tööpäeva kestva pikaajalise TARGET2 häire korral kooskõlas artikliga 187a võib kohaldada eurosüsteemi rahapoliitika operatsioonide töötlemise suhtes järgmisi sätteid. a) Käesoleva suunise III jaotise 2. peatükis sätestatud avaturuoperatsioonide arveldamist eurodes ei töödelda suunise EKP/2012/27 artikli 2 punktis 86 määratletud eriolukorra lahenduse abil. Selle tulemusena võib asjaomaste operatsioonide arveldamine edasi lükkuda kuni TARGET2 tavapärase tegevuse taastamiseni. b) Asjaomaste operatsioonide intressimaksed arvutatakse kas i) selliselt, nagu ei oleks operatsioonide arveldamisel viivitusi esinenudki, või ii) vastavalt tegelikule kestusele, olenevalt sellest, milline on vastaspoole jaoks väiksem makstav summa või suurem saadaoleva intressi summa. c) Eurosüsteem tasaarvestab punkti b kohaselt intressimakse arvutamisel mis tahes arvelduse hilinemisest tuleneva arvelduskonto saldo tasu, mida osapoolel on õigus saada või mida ta on kohustatud maksma negatiivsete intressimäärade korral. d) Intress makstakse välja või saadakse siis, kui EKP avaldab artikli 187a lõikes 4 osutatud teatise. Artikkel 187c Juurdepääs laenamise püsivõimalusele mitu tööpäeva kestva pikaajalise TARGET2 häire korral Mitu tööpäeva kestva pikaajalise TARGET2 häire korral kooskõlas artikliga 187a võib kohaldada laenamise püsivõimaluse suhtes järgmisi sätteid. a) Ilma et see piiraks artikli 19 lõike 6 kohaldamist käsitatakse osapoole asukohariigi RKP arvelduskonto päeval lõpu negatiivset saldot päevasisese likviidsusena ning seda tasustatakse nullprotsendilise intressimääraga. b) Artiklis 20 sätestatud laenamise püsivõimaluse raames tagasimaksmata krediidi suhtes, mis on antud eriolukorra lahenduse algatamisele eelneval päeval, kohaldatakse nullprotsendist intressimäära. Seda intressimäära kohaldatakse häire kestvuse ajal. Laenamise püsivõimaluse raames antud krediiti, mis arveldatakse reaalajas mitu tööpäeva kestva pikaajalise TARGET2 häire tekkimise päeval, kuid enne selle väljakuulutamist, käsitatakse krediidina, mis on antud mitu tööpäeva kestva pikaajalise TARGET2 häire lahendamise tööpäeval. Laenamise püsivõimaluse raames saadud krediidi eest makstav intress tuleb tasuda koos laenamise püsivõimaluse krediidi tagasimaksega alles pärast seda, kui eriolukorra lahenduse kasutamine on lõpetatud ning EKP on avaldanud artikli 187a lõike 4 kohase teatise. Intressimäära makse arvutamisel jäetakse välja pikaajalise TARGET2 häirega hõlmatud tööpäevad. Artikkel 187d Sanktsioonide kohaldamata jätmine mitu tööpäeva kestva pikaajalise TARGET2 häire korral Osapoole suhtes ei kohaldata sanktsioone vastavalt artiklile 154, kui artikli 187a kohaselt on välja kuulutatud mitu tööpäeva kestev pikaajaline TARGET2 häire, mis mõjutab osapoole võimet täita käesolevast suunisest tulenevaid kohustusi.“;